În perioada 1- 6 mai 2024, Gruparea de Jandarmi Mobilă “Alexandru cel Bun” Bacău a desfășurat acțiuni specifice în zona de responsabilitate pentru prevenirea și combaterea faptelor antisociale, asigurarea ordinii si siguranţei publice la manifestările religioase, sportive si cultural-artistice desfășurate în perioada minivacanței prilejuite de Ziua Internațională a Muncii și Sărbătorile Pascale.
În noaptea de Înviere, peste 160 de jandarmi din Gruparea Mobilă Bacău au asigurat condițiile de siguranță pentru peste 65.000 de persoane care au participat la slujbele religioase de Învierea Domnului la 27 de lăcașuri de cult din municipiul Bacău și din județele Vrancea, Galați, Neamț și Botoșani.
În perioada de referință, Gruparea de Jandarmi Mobilă Bacău a desfășurat 85 de misiuni pe raza a 5 județe, iar acțiunile desfășurate au avut ca scop
crearea unui climat de siguranță pentru toți cetățenii, alături de descurajarea încălcărilor prevederilor legale și protejarea bunurilor publice și private.
În acest sens, o atenție deosebită a fost acordată activităților de prevenire și combatere a fenomenului contravențional și infracțional, precum și informarea cetățenilor cu privire la riscurile asociate nerespectării legii.
În urma misiunilor executate, jandarmii Grupării Mobile Bacău au aplicat 13 sancțiuni contravenționale, din care 9 avertismente și 4 amenzi, în valoare totală de 1700 lei, pentru încălcări ale prevederilor Legii 61/1991 privind sancționarea faptelor de încălcare a unor norme de conviețuire socială, a ordinii și liniștii publice și OUG 23/2008 privind pescuitul și acvacultura.
Totodată, pe timpul misiunilor desfășurate în sistem integrat, polițiștii și jandarmii au constatat 3 fapte de natură penală.
Tot în această perioadă, jandarmii au intervenit la 9 apeluri la Serviciul Național Unic pentru Apeluri de Urgență 112, iar aproximativ 150 de persoane au fost verificate cu ajutorul aplicației informatice EDAC, implementată la data de 31 martie 2024.
Mulțumim tuturor celor care au ales să petreacă într-un mod responsabil această minivacanță.
Continuăm să rămânem la datorie, 24 de ore din 24, pentru a vă asigura un climat optim de siguranță.